Illum il-Kummissjoni adottat ir-Rapport dwar l-Istat tal-Unjoni tal-Enerġija tal-2020 u d-dokumenti ta' akkumpanjament tiegħu li jiffukaw fuq aspetti differenti tal-politika tal-enerġija tal-UE. Ir-rapport ta' din is-sena huwa l-ewwel wieħed mill-adozzjoni tal-Patt Ekoloġiku Ewropew, u janalizza l-kontribut tal-Unjoni tal-Enerġija għall-għanijiet klimatiċi fit-tul tal-Ewropa. Il-valutazzjonijiet individwali tas-27 Pjan Nazzjonali għall-Enerġija u l-Klima (NECPs) janalizzaw il-perkors u l-ambizzjoni ta' kull Stat Membru fir-rigward tal-miri attwali tal-klima u tal-enerġija għall-2030. Il-valutazzjoni ġenerali turi li l-Istati Membri huma kapaċi jilħqu dawn il-miri u fil-biċċa l-kbira qed jagħmlu progress tajjeb biex jilħquhom. Ir-rapporti jenfasizzaw il-kontribut li s-settur tal-enerġija jista' jagħti għall-irkupru tal-UE mill-kriżi ekonomika maħluqa mill-COVID-19. L-Unjoni tal-Enerġija s'issa wriet li hija robusta quddiem l-isfidi li l-pandemija ħolqot għas-sistemi tal-enerġija u l-ħaddiema fis-settur tal-enerġija tagħna. Il-Viċi President Eżekuttiv għall-Patt Ekoloġiku Ewropew, Frans Timmermans, qal: “Is-settur tal-enerġija għandu rwol kruċjali fit-tnaqqis tal-emissjonijiet u fit-twettiq tal-Patt Ekoloġiku Ewropew. Ir-rapport tal-lum dwar l-Istat tal-Unjoni tal-Enerġija juri l-progress li qed nagħmlu kif ukoll l-isfidi u l-opportunitajiet futuri. L-investimenti u r-riformi li daħħalna fis-seħħ jeħtieġ li jixprunaw l-irkupru ekoloġiku u jpoġġuna fit-triq it-tajba biex sal-2050 niksbu n-newtralità klimatika.” Il-Kummissarju għall-Enerġija, Kadri Simson, qalet: “Il-pjanijiet Nazzjonali dwar l-Enerġija u l-Klima huma għodda essenzjali għall-ħidma tagħna mal-Istati Membri biex nippjanaw il-politiki u l-investimenti għal tranżizzjoni ekoloġika u ġusta. Issa wasal iż-żmien li dawn il-pjanijiet nattwawhom u nużawhom biex noħorġu mill-kriżi tal-COVID-19 bis-saħħa ta' impjiegi ġodda u Unjoni tal-Enerġija aktar kompetittiva.” Ir-rapport jikkunsidra l-ħames dimensjonijiet differenti tal-Unjoni tal-Enerġija – id-dekarbonizzazzjoni, inkluża l-enerġija rinnovabbli; l-effiċjenza enerġetika; is-sigurtà enerġetika; is-suq intern tal-enerġija; u r-riċerka, l-innovazzjoni u l-kompetittività. Ir-Rapport jipprovdi gwida dwar l-implimentazzjoni rapida tal-NECPs u dwar kif l-investiment u r-riformi relatati mal-enerġija jistgħu jagħtu spinta lill-irkupru ekonomiku tal-UE. Dan jenfasizza kif il-pjan ta' rkupru NextGenerationEU jista' jappoġġa lill-Istati Membri permezz ta' għadd ta' programmi ta' finanzjament ewlenin. Ir-rapport dwar l-Istat tal-Unjoni tal-Enerġija ta' din is-sena huwa akkumpanjat għall-ewwel darba minn analiżi tas-sussidji tal-enerġija, li tidentifika ħtieġa ċara għal data aħjar dwar is-sussidji tal-enerġija u għal sforzi akbar biex jitnaqqsu s-sussidji li jappoġġaw il-produzzjoni u l-konsum tal-fjuwils fossili. Illum qed jiġi ppubblikat ukoll rapport dwar il-kompetittività tal-enerġija nadifa, li juri li l-industrija tal-UE rnexxielha taħtaf l-opportunitajiet tat-tranżizzjoni lejn l-enerġija nadifa. Is-settur qed jisboq it-teknoloġiji tal-enerġija konvenzjonali f'termini ta' valur miżjud, ta' produttività tax-xogħol u ta' tkabbir fl-impjiegi. Il-Kummissjoni adottat ukoll rapporti ta' progress dwar is-suq intern tal-enerġija, il-prezzijiet u l-kostijiet tal-enerġija, l-effiċjenza enerġetika u l-enerġija rinnovabbli. Kuntest Il-valutazzjoni tas-27 Pjan Nazzjonali għall-Enerġija u l-Klima (NECPs): Wara li f'Settembru l-Kummissjoni ppubblikat il-valutazzjoni tal-NECPs li saret fil-livell tal-UE, il-Kummissjoni llum ippubblikat valutazzjoni individwali ta' kull NECP nazzjonali li tinkludi rakkomandazzjonijiet għall-użu potenzjali tal-Faċilità għall-Irkupru u r-Reżiljenza minn kull Stat Membru. Anness dwar is-Sussidji tal-Enerġija: F'din l-ewwel ħarsa ġenerali lejn is-sussidji tal-enerġija tal-Istati Membri, il-Kummissjoni tinnota li ħafna NECPs jonqsu milli jipprovdu stampa sħiħa jew skeda ta' żmien konkreta u passi għall-eliminazzjoni gradwali tas-sussidji tal-fjuwils fossili, li jammontaw għal EUR 50 biljun fis-sena. Anness dwar is-Suq Intern tal-Enerġija Dan l-anness jipprovdi aġġornament dwar is-suq intern għall-elettriku u l-gass, u jikkonkludi li filwaqt li sar progress tajjeb, xorta hemm bżonn ta' aktar ħidma biex is-swieq jiġu integrati bis-sħiħ. Rapport dwar il-kompetittività tal-enerġija nadifa: Il-fokus prinċipali ta' dan ir-Rapport huwa fuq sitt teknoloġiji tal-enerġija nadifa li huma importanti biex l-UE tilħaq l-objettivi tagħha għall-2030 u l-2050 — sistemi solari fotovoltajċi; l-enerġija mir-riħ; l-enerġija mill-oċeani; l-idroġenu rinnovabbli; batteriji u grilji intelliġenti. Rapport dwar il-Prezzijiet u l-Kostijiet tal-Enerġija: Dan ir-Rapport jagħti ħarsa estensiva lejn il-prezzijiet tal-enerġija u lejn ix-xejriet tal-kostijiet tal-enerġija fl-Ewropa u internazzjonalment, filwaqt li jenfasizza li s-sehem tan-nefqa tal-enerġija tal-unitajiet domestiċi ilu jonqos għal-livelli kollha ta' introjtu sa mill-2012. Rapport ta' progress dwar l-effiċjenza enerġetika: Ir-Rapport ikopri l-progress fir-rigward tal-mira fit-tul tal-effiċjenza enerġetika. Filwaqt li l-analiżi preliminari turi li l-kriżi tal-COVID-19 kellha impatt sinifikanti fuq id-domanda għall-enerġija, l-Istati Membri se jkollhom jintensifikaw l-isforzi tagħhom biex tinżamm xejra pożittiva. Rapport ta' progress dwar l-enerġija rinnovabbli: Ir-Rapport jenfasizza li s-sehem tal-enerġija rinnovabbli fit-taħlita tal-enerġija tal-UE27 laħaq it-18.9 % u li l-UE hija mistennija li tisboq il-miri tagħha għall-enerġija rinnovabbli għall-2020. Għal aktar informazzjoni Ir-Rapport dwar l-Istat tal-Unjoni tal-Enerġija u l-Anness tar-Rapport dwar l-Istat tal-Unjoni tal-Enerġija Memo (Q&A) dwar ir-Rapport dwar l-Istat tal-Unjoni tal-Enerġija, l-NECPs u rapporti ta' akkumpanjament Is-sit web Rapport dwar l-Istat tal-Unjoni tal-Enerġija tal-2020 27 Pjan Nazzjonali għall-Enerġija u l-Klima (NECPs): Valutazzjoni tal-Pjanijiet Nazzjonali għall-Enerġija u l-Klima fl-UE kollha Rapport dwar il-kompetittività tal-enerġija nadifa Anness dwar is-Sussidji tal-Enerġija Rapport ta' progress dwar l-effiċjenza enerġetika Rapport ta' progress dwar l-enerġija rinnovabbli Anness dwar is-Suq Intern tal-Enerġija Rapport dwar il-Prezzijiet u l-Kostijiet tal-Enerġija